<classify> KIWANDA cha Sukari cha TPC Ltd kimeongeza eneo jipya la hekta 450,000 kwa ajili ya uzalishaji wa miwa, ili kuongeza uzalishaji sukari itakayokidhi mahitaji ya soko.Sasa TPC inatarajia kuongeza uzalishaji wa sukari kwa tani 45,000 na kukifanya kiwanda kuwa na uwezo wa kuzalisha tani 150,000 za sukari kwa mwaka.Kaimu Ofisa Mtendaji Utawala wa kiwanda hicho, David Shilatu alimweleza hayo Mkurugenzi Mkuu wa Kituo cha Uwekezaji Tanzania TIC, Geoffrey Mwambe aliyewatembelea kuona juhudi za uwekezaji kiwandani hapo.Shilatu alisema uwezo wa sasa wa kiwanda ni kuzalisha zaidi ya tani 110,000 za sukari kwa mwaka hadi kufikia mwaka jana, ikiwa ni sawa na uzalishaji wa zaidi ya tani 140,000 za miwa kwa msimu huo.Akizungumzia uwekezaji, Mwambe alisema TIC imeridhishwa na upanuzi unaofanywa na TPC huku pia kikionesha uaminifu katika ulipaji kodi na gawio la serikali yenye asilimia 25 ya hisa kiwandani hapo.Alisema kitendo cha kuongeza kiwango cha ulipaji kodi kutoka Sh bilioni nane hadi Sh bilioni 66 kwa miaka 20 iliyopita na gawio la serikali la Sh bilioni 13 mwaka jana, ni mfano bora katika sekta ya uwekezaji nchini.Mwambe alisema TPC yenye uwezo wa kuajiri wafanyakazi 3,000 ikiwemo asilimia 19 ya wafanyakazi wa kigeni, ni mfano wa kuigwa miongoni mwa wawekezaji nchini na kutaka waungwe mkono.Mapema Januari mwaka huu, serikali ilikaribisha wawekezaji wa ndani na nje ya nchi kuwekeza katika uzalishaji sukari kwani taifa lilikuwa likihitaji tani 260,000, zikiwamo tani 155, 000 za sukari ya viwandani.Rai hiyo ilitolewa na Waziri wa Viwanda na Biashara, Joseph Kakunda aliyeambatana na Naibu Waziri wa Kilimo, Omary Mgumba ambapo waliomba TPC kuongeza eneo la uzalishaji sukari.  <topic>: kitaifa 